## **Bliv konsulent i Danmarks store projekt om grønne, cirkulære forretningsmodeller til** **SMV’er**

## **Markedsafdækning forud for indgåelse af rammeaftaler med eksterne konsulenter til projektet ’Grøn Cirkulær Omstilling (GCO)’**

## Om projektet

CLEAN og Lifestyle & Design Cluster (LDC) gennemfører sammen med 14 partnere i tidsperioden februar 2020 til december 2022 projektet ”Grøn Cirkulær Omstilling i SMV’er”.

I alt skal 458 virksomheder ende ud med en grøn cirkulær forretningsmodel og projektets forløb har løbende ansøgningsfrister. Deltagende virksomhederne må højst have 250 medarbejdere og en omsætning på maks. 50 mio. EUR.

Virksomheden kan efter screening og godkendelse deltage i følgende forløb:

* Individuelt forløb: en fagkyndig konsulent hjælper virksomheden med at udvikle en grøn cirkulær forretningsmodel. Værdi op til 90.000 kr. og virksomheden bruger ca. 380 udviklingstimer.
* Kollektivt forløb: virksomheden får sammen med andre virksomheder udviklet en grøn cirkulær forretningsmodel med fokus på samarbejdsmuligheder eller fælles faglige interesser/udfordringer. Antal af udviklingstimer afhænger af forløbets sammensætning.
* Sprintforløb: et kortvarigt produkt- og procesudviklingsforløb, hvor virksomheden sammen med 4 andre virksomheder identificerer innovative løsninger baseret på konkrete behov og udfordringer og får udviklet en grøn cirkulær forretningsmodel. Forløbet varer maks. 2 mdr. med fælles arbejdsdage ca. hver uge.

Den grønne cirkulære forretningsmodel udvikles i tæt samarbejde med en konsulent med relevant faglige kompetencer. Et forløb kan bl.a. have fokus på udvikling og afprøvning af nye koncepter og forretningsmodeller samt nye og eksisterende teknologier eller forretningsmæssige potentialer ved cirkulært design, produktafprøvning, plastgenanvendelse m.m.

Første projektrunde starter april / maj 2020. Rekruttering af de deltagende virksomheder er påbegyndt.

Projektets samlede budget er finansieret dels af midler fra EU's Regionalfond, dels af værdien af de deltagende virksomheders egen arbejdstid anvendt i projektet.

Projektet har til formål at give den deltagende virksomhed:

* En konkret plan for, hvordan virksomheden kan arbejde mere cirkulært
* Udvikling af nye forretningsmæssige potentialer
* Konkurrencemæssige fordele og forberedelse til fremtidens øgede krav om bæredygtig fremstilling, produkter, emballager og logistik.
* Professionel branchekyndig rådgivning som ser på virksomhedens ressourceanvendelse med nye øjne
* Efterfølgende mulighed for at opnå tilskud til investering i implementeringen af en grøn cirkulær forretningsmodel

Læs mere om GCO på projektets hjemmeside: <https://groenogcirkulaer.dk/>

## Om markedsafdækningen

Som led i gennemførelse af projektet ønsker CLEAN og LDC at invitere konsulenter med relevant viden og kompetence til at ansøge om at blive forhåndsgodkendt som konsulent i projektet. Vi søger fagkyndige konsulenter med viden og kompetencer indenfor analyse og rådgivning af små og mellemstore virksomheders ressourceanvendelse og potentiale i forhold til cirkulære forretningsmodeller mm. Den ønskede konsulentydelse købes af den enkelte deltagende virksomhed, så samarbejdsaftale / kontrakt indgås mellem den enkelte konsulent og den enkelte deltagende virksomhed.

Konsulenter, som matcher de stillede krav, vil indgå i en pulje af konsulenter, som har mulighed for at blive bragt i forslag som rådgiver og samarbejdspartner for en eller flere deltagende virksomheder.

Konsulentens opgaver vil blandt andet omfatte følgende:

* Identifikation af muligheder for design af nye cirkulære produkter eller services og afprøvning heraf.
* Vurdering af muligheder for anvendelse af biobaseret plast og indførsel af returordninger.
* Analyse af virksomhedens værdikæde og samlede ressourceanvendelse og udarbejdelse af ressourceprofil.
* Identifikation af umiddelbare effektiviserings- og besparelsesmuligheder i virksomhedens værdikæde.
* Udvikling af cirkulær forretningsmodel / cirkulært forretningsspor for virksomheden.
* Udarbejdelse af plan (roadmap) for implementering af virksomhedens cirkulære forretningsmodel/ -spor.
* Sikring af løbende afrapportering af samarbejdets fremdrift.
* Færdiggørelse og fremsendelse af a) ressourceprofil, b) beskrivelse af cirkulær forretningsmodel / -spor, c) plan for virksomhedens overgang til cirkulær forretningsmodel, d) udfyldelse af Erhvervsstyrelsens effektmålingsværktøj og e) udkast til case-beskrivelse for virksomhedens samlede udbytte af deltagelse i projektet.
* Aktører, der kan demonstrere de kompetencer, som er nødvendige for at løfte ovenstående opgaver, er velkomne til at udfylde en ansøgning på <https://groenogcirkulaer.dk/raadgiver/> for at opnå optagelse på projektets pulje af forhåndsgodkendte konsulenter. Konsulenter kan gå sammen i netværk af 2 eller flere konsulenter for på den måde at sikre både dybde og bredde i de kompetencer, som kan tilbydes.

## Virksomheden vælger konsulent

Det er den deltagende virksomhed, som frit vælger den/ de konsulenter, som virksomheden ønsker at samarbejde med. Valget kan ske ud fra puljen af forhåndsgodkendte konsulenter (som nærværende markedsafdækning omfatter), men virksomheden kan også vælge at pege på en konsulent uden for puljen. I sidstnævnte tilfælde skal CLEAN og LDC godkende den valgte konsulent efter samme udvælgelseskriterier, som i denne procedure.

## Ansøgningsprocedure – Cirkulær økonomi-konsulenter

På GCO’s hjemmeside https://groenogcirkulaer.dk/raadgiver/ kan I downloade ansøgningsskema samt udfylde informationer om jeres virksomhed. I forbindelse med ansøgningen vil i blive bedt om at angive oplysninger om følgende punkter:

1. Tilbudsgivers faglige kompetencer og erfaring med at rådgive om og udføre ovennævnte opgaver.
2. Oversigt over lignende / cirkulær økonomi-relaterede opgaver, som ansøgeren har været med til at løse som projektleder og/eller (ekstern) konsulent / rådgiver
3. Beskrivelser af den / de faglige tilgange og modeller, som konsulenten *i udgangspunktet* tænker sig at ville anvende.
4. Ansøgers pris per leveret konsulenttime (ex. moms). Der kan kun angives én pris. Anvendelse af konsulenter med forskellige (interne) timehonorar er projektet uvedkommende. (Prissatsen kan ikke blive reguleret under projektets levetid)

I vil udover ansøgningsskema skulle uploade CV, inkl. referencer, for den / de konsulent(er) der skal varetage opgaven samt virksomhedslogo.

De oplysninger I indtaster i ansøgningssystemet, vil blive brugt til at lave en konsulentprofil til offentliggørelse på programmets hjemmeside, hvis/når I bliver godkendt som CØ-rådgivere.

De indkomne ansøgninger vil blive vurderet ud fra følgende kriterier og vægte:

|  |  |  |
| --- | --- | --- |
| Kriterium | Vægter med følgende procentsats: | Vægtning af kvalitative kriterier: |
| Erfaring med lign. opgaver | 60 % | 30 % |
| Forretningsforståelse | 15 % |
| Faglige kompetencer | 30 % |
| Forståelse af opgaven | 25 % |
| Pris (honorar per time) | 40 % |  |

## Krav og formalia vedr. udvælgelsesproceduren

CLEAN og LDC gennemfører denne annoncering for at leve op til EU’s krav om, at ydelsen vil blive købt på markedsmæssige vilkår og for at finde en eller flere samarbejdspartner(e), der kan løse denne specifikke opgave på den bedst mulige måde. Indkøbet vedrører således vare-/tjenesteydelser under tærskelværdierne, med indenlandske SMV’er som primær målgruppe og uden klar grænseoverskridende interesse.

CLEAN og LDC er opmærksomme på at handle i overensstemmelse med de forvaltningsretlige principper om saglighed, økonomisk forsvarlig forvaltning, forbuddet mod varetagelse af uvedkommende hensyn, ligebehandlingsprincippet og proportionalitetsprincippet. Scoringen af de indkomne ansøgninger vil blive foretaget af flere medarbejdere i CLEAN og LDC, som vil vurdere ansøgningerne uafhængigt af hinanden.

Ved spørgsmål, er du velkommen til at kontakte:

Projektleder Kim Hjerrild, kim@ldcluster.com, 6037 7221

Projektleder Ulla Kristine Brandt, ukb@cleancluster.com, 2963 7137

Vi ser frem til at modtage din ansøgning via <https://groenogcirkulaer.dk/raadgiver/>.

Med venlig hilsen

Kim Hjerrild (LDC) og Ulla Brandt (CLEAN)